Yvette Thuis

Yvette Nicole Thuis (☆ 23 di mei 1971 na Oranjestad, Aruba) ta un ex-landado sincronisa y atleta olimpico di Aruba. 

 Biografia 
Yvette Thuis a nace dia 23 di mei 1971 na Oranjestad, yiu di Adrianus (Jim) Thuis y Elisabeth (Liz) Allison. For di edad jong e tabata activo den deporte y hunto cu su ruman muhe mayo, Michelle Thuis, tabata participa den weganan di atletismo. Na club "Barracudas" na Aruba e tabata practica landamento sincronisa y tabata participa den varios campeonato di landamento sincronisa na Aruba y Antias Hulandes.Yvette Thuis, Olympedia.org 

Na 1985 e ta representa Antias Hulandes na "Campeonato Centro Americano y del Caribe de Natacion” (CCCAN) na Mexico. Un aña despues e ta participa den e torneo American Open na California y Campeonato Mundial di Landamento na Madrid, representando Aruba. Na Madrid e ta keda elimina den ronda preliminario di categoria damanan solo, despues di termina riba posicion 43 (74.2660 punto). Den categoria damanan duo e ta termina, cu Roswitha Lopez, riba posicion 20 (144.6340 punto) y no ta cualifica pa e final. 

Thuis a forma parti di e team di Aruba (7 atleta) na Weganan Olimpico di Zomer 1988 na Seoul. Ela competi den landamento sincronisa den categoria solo y duo. Como solista el a keda elimina den e ronda preliminario. Women's Solo, Olympedia.org Formando duo cu Roswitha Lopez el a presenta su figura riba musica composita pa Hildward Croes. Entre e 15  participante duo nan ta termina den e serie clasificatorio como ultimo riba posicion 15. 

Thuis a studia na Universidad di Leiden y ta traha como medico na Oranjestad. Desde 2004 e ta casa cu Antonio Morales.

Category:Hende
Landamento
Landamento